
Tisztelt Képviselő-testület!

I. Előzmények

Budapest Főváros XIV. Kerület Zugló Önkormányzata 2020. április 7-én közszolgáltatási szerződést, illetőleg közművelődési megállapodást (a továbbiakban: Szerződés vagy Szerződések) kötött a tulajdonában álló cégekkel (Zuglói ZRt. ZKNP Nkft., Sport Nkft. Cserepes Nkft.).

A Zuglói ZRt-vel, a Sport Nkft-vel és a Cserepes Nkft-vel kötött Szerződések 3.1. l) pontja egyezően a következőképpen szól: „Üzleti Terv: A Közszolgáltató által az önkormányzat tárgyévi költségvetésének elfogadását követő hónapban előterjesztett terv, melyet a Képviselő-testület hagy jóvá. Tartalmazza a Közszolgáltatási Kötelezettség és Egyéb Tevékenység teljes bevételét és költségét.”

A ZKNP Nkft-vel kötött Szerződés 3.1. l) pontja a fentiektől eltérően a következőképpen határozza meg az üzleti terv előterjesztésének idejét: „Üzleti Terv: a Közszolgáltató által az önkormányzat tárgyévi költségvetésének elfogadását követően előterjesztett gazdasági terv, amelyet a Képviselő-testület hagy jóvá. Tartalmazza a Közszolgáltatási Kötelezettség és Egyéb Tevékenység teljes bevételét és költségét.”

II. Vélemények

Az önkormányzatok tulajdonában lévő cégek esetében üzleti terv készítésének kötelezettségét jogszabály nem írja elő, azonban a tulajdonos üzleti terv készítését és a Képviselő-testület elé terjesztését előírhatja. Önkormányzatunk esetében ezt a kötelezettséget a Szerződések tartalmazzák, azonban a feladat teljesítésének határidejét eltérően határozza meg. 

Az előterjesztés arra irányul, hogy a tisztelt Képviselő-testület a Szerződéseknek az előzményi részben idézett rendelkezését úgy egységesítse, hogy valamennyi cég esetében a ZKNP Nkft-vel kötött szerződés szerinti teljesítési határidő szerepeljen, azaz: az üzleti tervet ne az önkormányzati költségvetés elfogadását követő hónapban – ami praktikusan márciust jelent –, hanem a költségvetés „elfogadását követően” kerülhessen sor, célszerűen áprilisban – elkerülendő, hogy a májusi ülésre előterjesztendő éves beszámoló mellett ugyanarra az ülésre az üzleti tervet is elő kelljen terjeszteni. Az áprilisi előterjesztés kifejezett előírása azonban nem volna célszerű, mert előfordulhat olyan feladattorlódás, ami miatt helyesebb a cégek részére kellő mozgásteret biztosítani – a ZKNP Nkft. Szerződésében szereplő „költségvetés elfogadását követően” szövegfordulat éppen megfelelőnek tűnik.

A módosítási javaslat indoka a következő: Az Áht. 25. § (1) bekezdése szerint a költségvetés elfogadásának határideje ugyan március 15., de a gyakorlat az, hogy azt már februárban elfogadjuk, így az üzleti tervekre vonatkozó előterjesztéseket a márciusi Képviselő-testületi ülés elé kellene terjeszteni. Ez rendkívüli megterhelést jelentene egyrészt a cégek, másrészt a Gazdasági Főosztály és a Jogi Főosztály részére tekintettel arra, hogy a határozott időre kötött közszolgálati szerződések (a Cserepes Nkft-nél a közművelődési megállapodás) 2026. március 31-én megszűnnek, s azok ismételt megkötése hosszú és komplex egyeztetéseket kíván éppen abban az időszakban, amikor az országgyűlési választásokkal kapcsolatos teendők is kulminálnak. A fent javasolt szerződés módosításokkal csökkenthető volna a jövő márciusi munkateher.        

A Gazdasági Főosztály véleménye: észrevételt nem tesz

[bookmark: _GoBack]Jogi Főosztály: Az előterjesztésben közölt adatok, egyéb információk alapján az előterjesztéshez jogi észrevételt nem tesz.

III. Döntési javaslat

Budapest Főváros XIV. Kerület Zugló Önkormányzata Képviselő-testülete úgy dönt, hogy elfogadja az előterjesztés 1. mellékletét képező határozati javaslatot.

A határozathozatal Magyarország helyi önkormányzatairól szóló 2011. évi CLXXXIX. törvény 47. § (1) – (2) bekezdése, valamint az 50. §-a alapján egyszerű többséget igényel. 

Budapest, 2025. október 7.

				
							Rózsa András
                                                                                   polgármester

Mellékletek:
1. melléklet: határozati javaslat
2. a Sport Nkft. közszolgáltatási szerződés módosításának tervezete
3. a Cserepes Nkft. közművelődési megállapodás tervezete

Az előterjesztést készítette: Jogi Főosztály 

						1. melléklet az 123-784/2025. előterjesztéshez


Határozati javaslat

Budapest Főváros XIV. Kerület Zugló Önkormányzata Képviselő-testülete
….../2025. (……) önkormányzati határozata

a Zuglói Sport– és Rendezvényszervező Nonprofit Kft.-vel fennálló közszolgáltatási szerződés és a Zuglói Cserepes Non-profit Kft.-vel fennálló közművelődési megállapodás módosításáról

1)
Budapest Főváros XIV. Kerület Zugló Önkormányzata Képviselő-testülete úgy dönt, hogy megköti az előterjesztés 2. mellékletét képező közszolgálati szerződés módosítást. Felkéri a polgármestert a szerződés aláírására.

Határidő: a szerződés megkötésére: 2025. november 14.
Felelős: Rózsa András polgármester (a Jogi Főosztály útján)

2)
Budapest Főváros XIV. Kerület Zugló Önkormányzata Képviselő-testülete úgy dönt, hogy megköti az előterjesztés 3. mellékletét képező közművelődési megállapodás módosítást. Felkéri a polgármestert a megállapodás aláírására.

Határidő: a szerződés megkötésére: 2025. november 14.
Felelős: Rózsa András polgármester (a Jogi Főosztály útján)






